Informatīvais ziņojums “Par aktualitāti zaudējušiem uzdevumiem Tieslietu ministrijas kompetencē”

Atbilstoši Ministru prezidenta 2026. gada 11. jūnija rezolūcijai Nr. 2026-1.1.1./32-32, ministrijām tika uzdots divu nedēļu laikā izvērtēt un aktualizēt to kompetencē esošos kontroles uzdevumus, kā arī par aktualitāti zaudējušiem kontroles uzdevumiem sagatavot attiecīgus tiesību aktu projektus un iesniegt tos izskatīšanai Ministru kabinetā. Tieslietu ministrija ir veikusi tās kompetencē esošo Ministru kabineta doto kontroles uzdevumu izvērtējumu un sniedz šajā informatīvajā ziņojumā vērtējumu par atsevišķu Ministru kabineta uzdevumu aktualitāti.

1. Saskaņā ar Ministru kabineta 2018. gada 17. aprīļa sēdes protokola Nr. 20 44. § “Informatīvais ziņojums “Par veselības aprūpes organizāciju un finansējumu ieslodzījuma vietās”” 2. punktu Tieslietu ministrijai uzdots līdz 2018. gada 1. septembrim izstrādāt nepieciešamos grozījumus normatīvajos aktos par apcietināto un notiesāto personu veselības aprūpes īstenošanas kārtību zobārstniecības pakalpojumu pieejamības uzlabošanai ieslodzījuma vietās.
Izpildot minēto uzdevumu, tika izstrādāts Ministru kabineta noteikumu projekts “Grozījumi Ministru kabineta 2015. gada 2. jūnija noteikumos Nr. 276 "Apcietināto un notiesāto personu veselības aprūpes īstenošanas kārtība"” (22-TA-19) par plānveida zobārstniecības apmaksu ieslodzītajiem no valsts budžeta un virzīts pieņemšanai. Tā kā tā izpildei ir nepieciešami papildus valsts budžeta līdzekļi ik gadu (ap 350 000 euro gadā), tad Finanšu ministrija nesaskaņoja projekta tālāku virzību. Atbilstoši Ministru kabineta apstiprinātajām vidējā termiņa budžeta prioritātēm[footnoteRef:1] jautājums par zobārstniecības pakalpojumu pieejamību apcietinātajām un notiesātajām personām šobrīd nav prioritāri finansēto iniciatīvu sarakstā, līdz ar to tuvākajā laikā fiskālā telpa šādu risinājumu ieviešanai nebūs pieejama. [1:  Ministru kabineta 2024.gada 18.jūnija sēdes protokola Nr.25 74. § “Informatīvais ziņojums "Par vidēja termiņa budžeta prioritārajiem attīstības virzieniem"” 2.punkts; Ministru kabineta 2025.gada 27.marta rīkojums Nr. 179 (prot. Nr. 12 21. §) “Par likumprojekta "Par valsts budžetu 2026. gadam un budžeta ietvaru 2026., 2027. un 2028. gadam" sagatavošanas grafiku”] 

Ņemot vērā minēto, uzdevums atzīstams par aktualitāti zaudējušu.

2. Saskaņā ar Ministru kabineta 2018. gada 12. jūnija sēdes protokola Nr. 28 11. § “Noteikumu projekts “Būvju klasifikācijas noteikumi”” 3. punktu Tieslietu ministrijai sadarbībā ar Ekonomikas ministriju, Vides aizsardzības un reģionālās attīstības ministriju un Zemkopības ministriju uzdots līdz 2019. gada 1. novembrim izstrādāt jaunus būvju (vienotu teritorijas plānošanas un būvju) klasifikācijas noteikumus, kas ir balstīti uz teritorijas plānošanas klasifikāciju, bet vienlaikus nodrošina būvju klasifikācijas pielietošanu būvniecībā, ekonomikā un citās nozarēs. Tieslietu ministrijai darba grupā noteikumu projekta sagatavošanai uzaicināt piedalīties arī Inženierkomunikāciju turētāju sadarbības padomes pārstāvjus.
Uzdevuma izpilde sākotnēji iecerētā veidā ir zaudējusi aktualitāti. Turklāt jaunas būvju klasifikācijas sistēmas izstrādei un ieviešanai būtu nepieciešams papildus valsts budžeta līdzekļu finansējums, piemēram, Valsts zemes dienesta informācijas sistēmu un būvniecības informācijas sistēmas pilnveidei. Tāpat pielāgojumi vai izmaiņas būtu veicami arī citās valsts un pašvaldību informācijas sistēmās, kuru izmaksas nav nosakāmas. Darba turpināšana pie jaunas būvju klasifikācijas sistēmas izstrādes, atliekot tās ieviešanas termiņu, jo nav prognozējama finanšu resursu pieejamība, nebūtu lietderīga, jo, ņemot vērā straujo tehnoloģiju attīstību un citus veicamos pasākumus birokrātijas mazināšanai valsts pārvaldē, šobrīd izvēlētie risinājumi nākotnē var nebūt vairs aktuāli. Vienlaikus ir atzīmējams, ka atbilstoši Ekonomikas ministrijas sniegtajai informācijai, spēkā esošo būvju klasifikāciju, kas izmantojama būvniecības procesa īstenošanā, ir iespējams piemērot, izmantojot tiesību normu piemērošanas metodes, un Ekonomikas ministrija kā būvvalžu darba metodiskais vadītājs ir apliecinājusi gatavību nepieciešamības gadījumā sagatavot vadlīnijas, kas varētu būt palīdzošas pašvaldību būvvalžu darbā.
Ņemot vērā minēto, uzdevums atzīstams par aktualitāti zaudējušu.

3. Ministru kabineta uzdevumi saistībā ar PSRS okupācijas nodarīto zaudējumu aprēķināšanu:
3.1. Saskaņā ar Ministru kabineta 2022. gada 30. augusta sēdes protokola Nr. 43 38. § “Informatīvais ziņojums “Starpziņojums par PSRS okupācijas nodarīto zaudējumu aprēķiniem”” 2. punktu Tieslietu ministrijai uzdots sagatavot un līdz 2022. gada 30. septembrim noteiktā kārtībā iesniegt izskatīšanai Ministru kabinetā informatīvo ziņojumu par apsvērumiem zaudējumu prasības juridiskajam pamatam un iespējamo turpmāko rīcību.
3.2. Saskaņā ar Ministru kabineta 2022. gada 30. augusta sēdes protokola Nr. 43 38. § “Informatīvais ziņojums “Starpziņojums par PSRS okupācijas nodarīto zaudējumu aprēķiniem”” 3. punktu Tieslietu ministrijai uzdots līdz 2023. gada 31. martam noteiktā kārtībā iesniegt izskatīšanai Ministru kabinetā informatīvo ziņojumu par Komisijas PSRS totalitārā komunistiskā okupācijas režīma upuru skaita un masu kapu vietu noteikšanai, informācijas par represijām un masveida deportācijām apkopošanai un Latvijas valstij un tās iedzīvotājiem nodarīto zaudējumu aprēķināšanai darba rezultātiem laika periodā no 2005. līdz 2022. gadam.
Minētie uzdevumi ir Tieslietu ministrijas iniciatīva un tie neizriet no ārējiem normatīviem aktiem vai citiem uzdevumiem. Uzdevumi to izpildes gaitā ir zaudējuši aktualitāti. Jautājums par PSRS nodarīto zaudējumu izpētes komisijai papildu nepieciešamo finansējumu 2025. un 2026. gadā risināts citādi – papildu nepieciešamais finansējums pārdalīts no budžeta resora “74. Gadskārtējā valsts budžeta izpildes procesā pārdalāmais finansējums” budžeta programmas 01.00.00 “Apropriācijas rezerve”.
Ņemot vērā minēto, šie uzdevumi ir atzīstami par aktualitāti zaudējušiem.

4. Saskaņā ar Ministru kabineta 2023. gada 14. februāra sēdes protokola Nr. 8 28. § “Likumprojekts “Grozījumi Bāriņtiesu likumā”” 5. punktu Tieslietu ministrijai kopīgi ar Vides aizsardzības un reģionālās attīstības ministriju un Ekonomikas ministriju uzdots kompleksi izvērtēt jautājumu par notāru pakalpojumiem - kā nodrošināt to pieejamību reģionos, un vai visām darbībām, kuru veikšanai normatīvajā regulējumā paredzēta obligāta notāru iesaiste, šī prasība ir pietiekami pamatota, atbilstoši izvērtējuma rezultātam sagatavot attiecīgus priekšlikumus, un tieslietu ministrei noteiktā kārtībā iesniegt tos izskatīšanai Ministru kabinetā.
Minētā uzdevuma izpilde ir cieši saistīta ar citu jau atrisinātu jautājumu rezultātiem. Pirmkārt, viens no uzdevumiem, kas izrietēja no administratīvā sloga mazināšanas pasākumu plāna, paredzēja Tieslietu ministrijai izvērtēt, kuros gadījumos nostiprinājuma lūgumus iespējams iesniegt bez zvērināta notāra starpniecības. Minētā uzdevuma izpildei ir izstrādāti un jau pieņemti grozījumi Zemesgrāmatu likumā, kas stājās spēkā 2026. gada 6. janvārī. Līdz ar izmaiņām zemesgrāmatu jomas tiesiskajā regulējumā un vairāku procesu vienkāršošanu tiek paplašināts to gadījumu tvērums, kur nostiprinājuma lūgumu zemesgrāmatā iespējams iesniegt personai pašai elektroniski bez zvērināta notāra iesaistes (piem., nomas tiesību nostiprināšana), kā arī paredzēta iespēja nostiprinājumu pamatot ar darījuma dokumentu, ko puses noslēgušas tām saprotamā valodā (pievienojot atbilstošu tulkojumu). Ieviesti arī atviegloti risinājumi attiecībā uz krājaizdevu sabiedrības, kura saņēmusi Latvijas Bankas izsniegtu speciālu atļauju (licenci) saskaņā ar Krājaizdevu sabiedrību likumu, kurai par labu nostiprināta ķīlas tiesība zemesgrāmatā, tiesībām dzēst hipotēkas un ar to saistīto tiesību aprobežojumus bez notāra iesaistes. Minētie grozījumi veicina arī atsevišķu procesu vienkāršošanu un attīstību atbilstoši mūsdienu darījumu vides prasībām. Vienlaikus ir arī identificēti pasākumi, kas neprasa normatīvo aktu grozījumus, bet turpināmi īstenot, popularizējot jau esošās iespējas (piemēram, veicot informatīvus pasākumus). Kā tādi atzīmējami konsultāciju un dokumentu noformēšanas iespēja pie notāra tiešsaistes režīmā, izmantojot DigiNotārs platformu, notariālās darbības veicot attālināti vai klātienē ar elektronisko autentifikācijas un parakstīšanas līdzekļu starpniecību.  Otrkārt, nupat sadarbībā ar Latvijas Zvērinātu notāru padomi un attiecīgajām pašvaldībām pabeigtais  2.pilotprojekts, lai radītu un pārbaudītu modeli, kādā varētu tikt nodrošināta zvērināta notāra pakalpojumu plašāka pieejamība reģionos. Līdz ar to faktiski uzdevums ir izpildīts. Tāpat uzdevuma izpildi kaut kādā mērā skars lēmums par bāriņtiesu funkciju samazinājumu notariālo darbību izpildē, ko pieņems likumdevējs attiecībā uz Tieslietu ministrijas izstrādāto un patreiz Saeimā izskatīšanā pirms 2. lasījuma esošājā likumprojektā “Grozījumi Bāriņtiesu likumā” (Nr. 170/Lp14) un saistītajos piecos likumprojekti, kas paredz svītrot no bāriņtiesu kompetences tādas notariālās darbības, kuru izpildei ir nepieciešamas padziļinātas juridiskas zināšanas un prasmes, saglabājot tādas notariālās darbības, kurām, citastarp, ir sociāls raksturs un kuras neprasa padziļinātas zināšanas tiesību zinātnē.
Ņemot vērā minēto, kā uzdevums ir faktiski izpildīts caur vairākiem citiem Tieslietu ministrijas veiktajiem pasākumiem, uzdevums ir atzīstams par izpildītu un ir izbeidzama tā izpildes kontrole.

5. Saskaņā ar Ministru kabineta 2023. gada 3. oktobra sēdes protokola Nr. 48 6. § “Noteikumu projekts “Nenodokļu ieņēmumu ieskaitīšanas valsts pamatbudžeta ieņēmumos un atmaksas kārtība”” 5. punktu Tieslietu ministrijai (Tiesu administrācijai) sadarbībā ar Finanšu ministriju līdz 2024. gada 1. martam uzdots sagatavot un tieslietu ministram iesniegt izskatīšanai Ministru kabinetā informatīvo ziņojumu par pasākumiem, kuri īstenojami, lai vienādotu kārtību, kādā maksātājiem ērtā veidā valsts budžetā iemaksājamas kancelejas un valsts nodevas zemesgrāmatu lietās.
Informatīvais ziņojums ir ticis izstrādāts un nosūtīts skaņošanai Finanšu ministrijai. Ņemot vērā paredzētā risinājuma negatīvu ietekmi uz kopējiem valsts pamatbudžeta ieņēmumiem (ap 1,8 milj. euro gadā), Finanšu ministrija to nav atbalstījusi. Attiecīgi šobrīd ziņojums ir nesaskaņots ar Finanšu ministriju. Vienlaikus, ņemot vērā Ministru kabineta apstiprinātās vidējā termiņa budžeta prioritātes[footnoteRef:2], fiskālā telpa šādu risinājumu ieviešanai tuvākajā laikā nebūs pieejama. [2:  Ministru kabineta 2024.gada 18.jūnija sēdes protokola Nr.25 74. § “Informatīvais ziņojums "Par vidēja termiņa budžeta prioritārajiem attīstības virzieniem"” 2.punkts; Ministru kabineta 2025.gada 27.marta rīkojums Nr. 179 (prot. Nr. 12 21. §) “Par likumprojekta "Par valsts budžetu 2026. gadam un budžeta ietvaru 2026., 2027. un 2028. gadam" sagatavošanas grafiku”] 

Ņemot vērā minēto, uzdevums atzīstams par aktualitāti zaudējušu.

6. Saskaņā ar Ministru kabineta 2023. gada 24. oktobra sēdes protokola Nr. 53 52. § “Par Ministru kabineta un Latvijas Pašvaldību savienības vienošanās un domstarpību protokolu par 2024. gada budžetu un budžeta ietvaru 2024.-2026. gadam”” 7. punktu Tieslietu ministrijai sadarbībā ar Finanšu ministriju uzdots līdz 2024. gada 1. maijam izstrādāt un iesniegt izskatīšanai Ministru kabinetā informatīvo ziņojumu ar priekšlikumiem par 2023. gadā spēkā esošo kadastrālo vērtību un metodikas izmantošanu nekustamā īpašuma nodokļa aprēķinam 2025. gadam.
Informatīvais ziņojums uzdevuma izpildei tika izstrādāts un 2024. gada 19. jūnijā iesniegts izskatīšanai Ministru kabineta sēdē, bet ilgstoši netika virzīts izskatīšanai. Izpildot Ministru prezidentes 2025. gada 11. februāra rezolūciju Nr. ID 25-MP-22, minētais ziņojums 2025. gada 25. martā ir atsaukts. Turklāt pēc būtības informatīvajā ziņojumā aprakstītie neieciešamie pirmā posma pilnveidojumi kadastrālajā vērtēšanā ieviesti, Ministru kabinetam 2024. gada 17. decembrī pieņemot grozījumus vairākos Ministru kabineta noteikumos (Ministru kabineta 2024. gada 17. decembra sēdes protokola Nr. 53 158. §, 159. §, 160. §, 161. § un 162. §). Turklāt atbilstoši Nekustamā īpašuma valsts kadastra likuma Pārejas noteikumu 50. punktam Ministru kabinetam ir uzdevums līdz 2027. gada 15. maijam pilnveidot kadastrālo vērtēšanu regulējošos normatīvos aktus. Tādējādi kadastrālās vērtēšanas procesa pilnveide ir turpināma, ko Tieslietu ministrija arī nodrošinās. 
Ņemot vērā minēto, uzdevums ir uzskatāms par izpildītu un uzdevuma izpildes kontrole būtu izbeidzama.

7. Saskaņā ar Ministru kabineta 2017. gada 14. februāra rīkojuma Nr. 78 “Konceptuāls ziņojums “Par advokātu procesa ieviešanu atsevišķās civillietu kategorijās” 5. punktu Tieslietu ministrijai uzdots sagatavot un tieslietu ministram līdz 2025. gada 1. janvārim iesniegt noteiktā kārtībā Ministru kabinetā informatīvo ziņojumu, kurā izvērtēta ieviestā advokātu procesa darbība piecu gadu periodā.
Tieslietu ministrija, izpildot minēto uzdevumu š.g. 25.jūnijā ir iesniegusi informatīvo ziņojumu “Informatīvais ziņojums par Civilprocesa likumā atsevišķu kategoriju lietās ieviestā advokātu procesa darbību” (26-TA-1244), vēršot uzmanību, ka kopš konceptuālā ziņojuma apstiprināšanas un sākotnējā regulējuma ieviešanas advokātu procesa regulējums Civilprocesa likumā ir būtiski paplašināts. Šobrīd tas aptver ievērojami plašāku civillietu kategoriju loku. Līdz ar to pēc būtības sākotnēji paredzētais izvērtējums par advokātu procesa piemērošanu konceptuālajā ziņojumā minētajās divās lietu kategorijās ir zaudējis aktualitāti, jo jautājums par advokātu procesa paplašināšanu jau ir ticis risināts tiesu politikas attīstības un likumdošanas ceļā.
Ņemot vērā minēto uzdevums ir atzīstams par izpildītu un ir izbeidzama tā izpildes kontrole.


Tieslietu ministrs                                                                                      E. Smiltēns

